SL Uradni list Evropske unije L 132/18

ODLOČBA KOMISIJE

z dne 30. aprila 2008

o izvzetju storitev hitre pošte in kurirskih storitev v Italiji od uporabe Direktive 2004/17/ES Evropskega parlamenta in Sveta o usklajevanju postopkov za oddajo javnih naročil naročnikov v vodnem, energetskem in transportnem sektorju ter sektorju poštnih storitev

(notificirano pod dokumentarno številko C(2008) 1642)

(Besedilo v italijanskem jeziku je edino verodostojno)

(Besedilo velja za EGP)

(2008/383/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 2004/17/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil naročnikov v vodnem, energetskem in transportnem sektorju ter sektorju poštnih storitev (1) in zlasti člena 30(4) in (6) Direktive,

ob upoštevanju zahtevka, ki ga je Italija poslala po elektronski pošti 17. januarja 2008,

po posvetovanju s Svetovalnim odborom za javna naročila,

ob upoštevanju naslednjega:

I. DEJSTVA

(1) Italija je 17. januarja 2008 Komisiji po elektronski pošti poslala zahtevek v skladu s členom 30(4) Direktive 2004/17/ES. Komisija je v elektronski pošti z dne 6. februarja 2008 zahtevala dodatne informacije, ki so jih italijanski organi posredovali po elektronski pošti 20. februarja 2008.

(2) Zahtevek, ki ga je vložila Italija v imenu Gruppo Poste Italiane S. p. A (v nadaljnjem besedilu „Poste Italiane“), se nanaša na domače in mednarodne storitve hitre pošte in kurirske storitve v Italiji.

(3) Zahtevku so priloženi sklepi neodvisnega nacionalnega organa, Autorità Garante della Concorrenza e del Mercato (italijanski organ za konkurenco), da so pogoji za uporabo člena 30(1) Direktive 2004/17/ES izpolnjeni.

II. PRAVNI OKVIR

(4) Člen 30 Direktive 2004/17/ES določa, da naročila, katerih namen je omogočanje opravljanja dejavnosti, za katere se uporablja Direktiva 2004/17/ES, niso predmet navedene direktive, če je v državi članici, v kateri se dejavnost opravlja, dejavnost neposredno izpostavljena konkurenci na trgih, do katerih dostop ni omejen. Neposredna izpostavljenost konkurenci se oceni na podlagi objektivnih meril, ob upoštevanju posebnih značilnosti zadevnega sektorja. Šteje se, da dostop ni omejen, če država članica izvaja in uporablja ustrezno zakonodajo Skupnosti, ki odpira določen sektor ali njegov del.

(5) Ker Italija izvaja in uporablja Direktivo 97/67/ES Evropskega parlamenta in Sveta z dne 15. decembra 1997 o skupnih pravilih za razvoj notranjega trga poštnih storitev v Skupnosti in za izboljšanje kakovosti storitve (2), mora v skladu s prvim pododstavkom člena 30(3) Direktive 2004/17/ES veljati, da dostop do trga ni omejen.

(6) Neposredno izpostavljenost konkurenci na določenem trgu je treba oceniti na podlagi različnih meril, od katerih samo po sebi nobeno ni odločilno. V zvezi s trgi, na katere se nanaša ta odločba, je eno od meril, ki jih je treba upoštevati, tržni delež glavnih akterjev. Drugo merilo je stopnja koncentracije.

(7) Ta odločba ne posega v uporabo pravil o konkurenci.

III. OCENA

(8) Kot javno podjetje v smislu člena 2(1)(b) Direktive 2004/17/ES, ki opravlja več dejavnosti iz člena 6 navedene direktive, je Poste Italiane, v imenu katere je bil zahtevek vložen, naročnik v smislu iz Direktive 2004/17/ES. Glede na razpoložljive informacije se zdi, da je edini naročnik, ki deluje na trgih, na katere se nanaša ta odločba.

(9) V Italiji je več podjetij, ki opravljajo domače in mednarodne kurirske storitve ter storitve hitre pošte. Poste Italiane sama ali skupaj s hčerinsko družbo SDA Express Courier (v nadaljnjem besedilu SDA), ki je popolnoma v njeni lasti, nima največjega tržnega deleža na področju domačih ali mednarodnih storitev hitre pošte in kurirskih storitev. Na področju domačih storitev hitre pošte in kurirskih storitev je njen delež v letu 2006 znašal 5,2 % (15,4 %, če štejemo 10,2 % delež SDA), skupni tržni delež njenih največjih dveh konkurentov na tem trgu pa je leta 2006 znašal 43,5 %. Kar zadeva mednarodne storitve hitre pošte in kurirske storitve, je imela Poste Italiane v letu 2006 2,7 % tržnega deleža (3,4 %, če štejemo 0,7 % delež SDA), skupni delež njenih največjih dveh konkurentov pa je v letu 2006 znašal 61,7 %. Te dejavnike je zato treba obravnavati kot znak neposredne izpostavljenosti konkurenci na področju domačih in mednarodnih storitev hitre pošte in kurirskih storitev.

IV. SKLEPNE UGOTOVITVE

(10) Glede na dejavnike iz uvodnih izjav 8 in 9 je treba šteti, da je v Italiji pogoj glede neposredne izpostavljenosti konkurenci iz člena 30(1) Direktive 2004/17/ES izpolnjen tako na področju domačih kot tudi mednarodnih storitev hitre pošte in kurirskih storitev.

(11) Ker se zdi, da je pogoj glede neomejenega dostopa do trga izpolnjen, se Direktiva 2004/17/ES ne uporablja, če naročniki oddajo naročila, katerih namen je omogočanje opravljanja domačih in mednarodnih storitev hitre pošte in kurirskih storitev v Italiji, ali če se v Italiji v ta namen organizirajo natečaji.

(12) Ta odločba temelji na pravnih in dejanskih razmerah v januarju in februarju 2008, razvidnih iz informacij, ki jih je predložila Italijanska republika. Lahko se spremeni, če bi pomembne spremembe pravnih ali dejanskih razmer pomenile, da pogoji za uporabo člena 30(1) Direktive 2004/17/ES niso več izpolnjeni –

SPREJELA NASLEDNJO ODLOČBO:

Člen 1

Direktiva 2004/17/ES se ne uporablja za naročila, ki jih oddajo naročniki in katerih namen je omogočanje opravljanja domačih in mednarodnih storitev hitre pošte in kurirskih storitev v Italiji.

Člen 2

Ta odločba je naslovljena na Italijansko republiko.

V Bruslju, 30. aprila 2008 Za Komisijo Charlie McCREEVY Član Komisije

(1) UL L 134, 30.4.2004, str. 1. Direktiva, kakor je bila nazadnje spremenjena z Uredbo Komisije (ES) št. 213/2008 (UL L 74, 15.3.2008, str. 1).

(2) UL L 15, 21.1.1998, str. 14. Direktiva, kakor je bila nazadnje spremenjena z Direktivo 2008/6/ES (UL L 52, 27.2.2008, str. 3).